Arriba a la Terrassa d’Estiu “A todo tren: destino Asturias”, la nueva película de Santiago Segura (INICI PEL·LÍCULA 22:15h)
2025-07-24

Durant el cap de setmana del 16 al 18 de juliol, arriba a la Terrassa d’Estiu de Burjassot el que s’espera que es convertisca en l’èxit de l’estiu. Es tracta de la nova comèdia familiar, signada i protagonitzada per Santiago Segura, A todo tren, destino Asturias. De divendres a diumenge, les tres projeccions seran a les 22:15h. Cal destacar que l’inici de les projeccions s’ha avançat 15 minuts respecte a l’horari habitual, per a facilitar el retorn a casa dels espectadors i espectadores, després de decretar-se a Burjassot el toc de queda des de les 1h a  les 6h, entre el 12 i el 26 de juliol.

Per a donar vida a Ricardo, un entregat pare que decideix portar al seu fill de campament estival a Astúries, Santiago Segura s’ha envoltat d’un nodrit conjunt d’actors i humoristes com són Leo Harlem, Florentino Fernández “Flo” o Joaquín Reyes. Completen l’elenc Lluna Fulgencio, Alan Miranda, Eneko Otero, Javier García, Verónica López, Diego García-Arroba “El Cejas”, David Guapo i Sirena Segura, filla major de l’actor i cineasta que ja va debutar en la pantalla gran amb les pel·lícules de “Padre no hay más que uno”, també signades pel seu pare.

Quan Ricardo decideix portar al seu fill fins a Astúries perquè gaudisca d’un campament d’estiu, no espera que la resta de pares decidisquen que siga ell l’encarregat de portar a un total de sis xiquets cap al seu destí. Amb el que tampoc comptava és que Felipe, avi de dos dels xiquets, extravagant i irresponsable, s’unisca al viatge. Quan el tren arranca sense cap dels dos adults per una distracció i amb els xiquets sols dins, començarà una boja persecució liderada per un pare i un avi, dues generacions que han de bregar amb els seus propis problemes; i un eixelebrat viatge per part dels xiquets, on faran totes les entremaliadures que no s’atrevien a fer davant dels seus majors.

Les entrades per a gaudir de les estrenes de la Terrassa d’Estiu a Burjassot tenen un preu únic de quatre euros, i es poden adquirir telemàticament en CINE TÍVOLI. La taquilla de l’Auditori obrirà aproximadament una hora abans de l’inici de les projeccions. La setmana vinent, del 21 al 25 de juliol, les pel·lícules que arribaran a la pantalla gran de Burjassot són Peter Rabbit 2: a la fuga (21 i 22 de juliol) i Descarrilados (del 23 al 25 de juliol).